65. ΑΠΟΦΑΣΙΣ ΥΠΟΥΡΓΟΥ ΕΜΠΟΡΙΟΥ Αριθ. 296218/12073/6238 της 11/12 Αυγ. 1961 (ΦΕΚ Β΄ 274) Περί οικονομικών διευκολύνσεων προς Επαρχιακάς Βιομηχανικάς Επιχειρήσεις άρτι εξελθούσας της αναγκαστικής διαχειρίσεως. Έχοντες υπ’ όψει: α)Το άρθρ. 6 εδάφ. δ΄ εν συνδυασμώ προς το άρθρ. 8 του Ν.Δ. 3095/54. β)Τας διατάξεις του υπ’ αριθ. 866/30.12.60 Β.Δ/τος. γ)Την ανάγκην διευκολύνσεως των εργασιών των Επαρχιακών Βιομηχανικών επιχειρήσεων, αίτινες προσφάτως ετέλουν υπό αναγκαστικήν διαχείρισιν ως και την υπ’ αριθ. 67/3.8.61 σύμφωνον απόφασιν της Οικονομικής εξ Υπουργών Επιτροπής, αποφασίζομεν: Όπως εις Επαρχιακάς Βιομηχανικάς Επιχειρήσεις, αίτινες ετέλουν υπό αναγκαστικήν διαχείρισιν, δύναται δια πράξεως ημών, εκδιδομένης μεθ’ απλήν γνώμην της Επιτροπής Προμηθειών, περί του συμφέροντος του Ελληνικού Δημοσίου, εκ της συμμετοχής τούτων εις τους διαγωνισμούς προμηθειών, να προκαταβάλληται επί τριετίαν από της δημοσιεύσεως της παρούσης μέρος της αξίας του εμπορεύματος, ου την προμήθειαν ανέλαβον αύται, κατά τα εν άρθρ. 8 του Ν.Δ. 3095/54 οριζόμενα, επί παροχή υπό τούτων προς ασφάλειαν του Δημοσίου, αντί πάσης άλλης ασφαλείας ή εγγυήσεως, του δικαιώματος εγγραφής προσημειώσεως επί ακινήτων των επιχειρήσεων ή τρίτων. Η εγγραφή της προσημειώσεως ενεργείται βάσει αποφάσεως του Προέδρου Πρωτοδικών της τοποθεσίας του ακινήτου. Η ούτω εγγραφομένη προσημείωσις καλύπτει ποσόν μέχρι του διπλασίου των προκαταβολών και ισχύει μέχρι πέρατος της τριετούς προθεσμίας και της μετ’ αυτήν εκκαθαρίσεως των λογαριασμών και της βεβαιώσεως του τυχόν χρεωστικού υπολοίπου της Επιχειρήσεως. Αι χορηγούμεναι προκαταβολαί επί τη άνω ασφαλεία δεν δύνανται να υπερβούν εν συνόλω το ποσόν των 3.000.000 δραχμών. Επίσης δύναται ο Υπουργός του Εμπορίου, παρέχων την εν άρθρ. 8 του Ν.Δ. 3095/54 προκαταβολήν, ν’ αξιώση όπως το ποσόν τούτο ή μέρος αυτού διατεθή δια την αγοράν των προς κατασκευήν του υπό προμήθειαν είδους πρώτων υλών, ότε η κυριότης τούτων ανήκει εις το Δημόσιον, παραδίδονται δε προς επεξεργασίαν εις την προμηθεύτριαν επί παρακαταθήκη. Εν περιπτώσει παραβάσεως της συμβάσεως, εφαρμόζονται κατά των Διευθυνόντων Συμβούλων αυτής και των μελών του Διοικητικού της Συμβουλίου αι διατάξεις του άρθρ. 375 επομ. του Ποινικού Κώδικος. Εάν η προμήθεια των πρώτων υλών, πρόκειται να γίνη εν τη Αλλοδαπή η προκαταβολή δίδεται δι’ ανοίγματος ενεγγύου πιστώσεως μέσω της  Τραπέζης της Ελλάδος τη εντολή του Ελληνικού Δημοσίου, εις το όνομα του οποίου εκδίδονται ή μεταβιβάζονται τα φορτωτικά έγγραφα. Ωσαύτως δύναται ο Υπουργός Εμπορίου να  δεχθή προς ασφάλειαν της προκαταβολής οπισθογράφησιν τίτλου Γενικών Αποθηκών εναποθηκεύσεως εμπορευμάτων αντιστοίχου αξίας, ως και ενέχυρον μετοχών της οφειλέτιδος επιχειρήσεως. Τα άνω ασφαλιστικά μέτρα δύναται να αξιώση ο Υπουργός Εμπορίου και σωρευτικώς. Η παρούσα δημοσιευθήτω δια της Εφημερίδος της Κυβερνήσεως. 